נחל פולג

שפך נחל פולג
נחל פולג, מראה משער פולג
נַחַל פּוֹלֵג (בערבית: وادي الفالق; ואדי אל-פאליק; הנחל המפלג) הוא נחל המנקז שטח באזור השרון בישראל, ונשפך לים התיכון צפונית למכון וינגייט באזור נתניה.

== נחל פולג ==
ראשיתו של הנחל בין א-טירה ובין קיבוץ רמת הכובש, ושפכו לים נמצא בתחומי העיר נתניה, ליד אודים צפונית למכון וינגייט.

אורכו של הנחל הוא כ־17 ק"מ, והוא מנקז אליו שטח של כ־135 קמ"ר, ואת יובליו נחל דרור, נחל רעננה, נחל חרות, נחל רשפון ונחל אודים.

מקור שם הנחל בעברית הוא במילה הערבית "פאליק". הוואדי קרוי כך מכיוון שהוא מפלג (מחלק) את אזור השרון לרוחבו. הקטע האחרון מלא מים כל השנה. כביש תל אביב–חיפה חוצה את הנחל.

לצד הנחל נמצאות מספר שמורות טבע, ביניהן שמורת נחל פולג ושמורת שער פולג, וכן אתרי העתיקות תל פולג, תל אל-עשיר וח'רבת זוריקיה.

רכס כורכר מערבית לעמק פולג חסם בעבר את אפיק הנחל, דבר שהביא להצטברות מים והתפתחות ביצות ממזרח לרכס (ביצות פלג). על-מנת לנקז את הביצות ועל-מנת לשמש כחפיר הגנה לעיר הקדומה בתל פולג, הרכס נפרץ בתקופה הביזנטית. הפרצה נקראת במספר שמות: על ידי הצלבנים רוש טאי (פרושה בצרפתית חתך סלע), ואילו בעברית נקראת הפרצה "שער פולג" או "השער הרומי", אף שהפרצה קדומה יותר. הנחל זורם גם ליד בית יהושע ותל יצחק. בחלק מהיובלים המזינים את הנחל זורמים מי קולחין מיישובי האזור, המגיעים מזה עשרות שנים לאפיק הנחל כך שיש בו זרימת מים כל השנה. בחלקו האחרון של הנחל בסמוך אל שפכו לים עובר בסמוך אליו שביל ישראל.

ברובו, הנחל הוא נחל אכזב, רק בחלקו האחרון הוא מתחתר בקרקע כך שמי התהום מבצבצים וזורמים בו, נבנה בו מאגר על מנת לנצל להשקיה את מי השיטפונות, את זרימת החורף ואת מי הקולחין.

== ויקטור גרן ==
ויקטור גרן, חוקר צרפתי אשר ביקר בארץ ישראל מספר פעמים במהלך המאה ה-19 וכתב על סיוריו, חצה בסוף אותה מאה כמה פעמים את מימי נחל פולג, שכאמור נקרא אז "ואדי אל-פאליק". הוא מספר על צבאו של ריצ'רד לב הארי שחצה את הנחל ליד השפך שלו בדרכו לארסוף. גרן זיהה את נחל פאליק עם נחל קנה המוזכר בספר יהושע (ט"ז, ח). נחל קנה הפריד בין נחלות השבטים אפרים ומנשה.

נהר אל פאליק נשפך לים לאחר שהוא עובר בריכה הנקראת בסת אל פאליק. גם זאב וילנאי מקשר בין נחל קנה - נהר אל קצב עם נחל פולג. במקום היה קרב בין הצלבנים לבין המוסלמים במסעי הצלב ובו נפל אחד הקצינים הטובים של צלאח א-דין שנקבר מזרחית לנחל פולג במקום שנקרא ברכת רמדאן<ref></ref>.

== לקריאה נוספת ==
* כל מקום ואתר, משרד הביטחון – ההוצאה לאור והוצאת כרטא, 1978. עמוד 326.
* זאב וילנאי, אריאל אנציקלופדיה לידיעת ארץ ישראל, הוצאת עם עובד - חינוך ותרבות, 1986. עמוד 6055
* ויקטור גרן, תיאור ארץ ישראל, תרגם מצרפתית חיים בן עמרם, הוצאת יד בן צבי 1984. המקור משנת 1875. עמודים 240 - 243 תיאור לא רציף.
* רועי מרום, [https://www.academia.edu/33336694/From_Time_Immemorial_Chapters_in_the_History_of_Even_Yehuda_and_its_Region_in_Light_of_Historical_and_Archaeological_Research_Hebrew_מימי_קדם_קדמתה_פרקים_בתולדות_אבן_יהודה_וסביבתה_לאור_המחקר_ההיסטורי_והארכיאולוגי מימי קדם קדמתה: פרקים בתולדות אבן יהודה וסביבתה לאור המחקר ההיסטורי והארכאולוגי], פרויקט מחקר היסטורי מוגש ל"בית הראשונים", אבן יהודה, 2008 (המבואות ההיסטוריים).
*רועי מרום, "[https://www.academia.edu/43358967/The_Exodus_of_the_Arabs_of_Wadi_al-Faliq_during_the_1948_War_Historiography_and_Historical_Memory_%D7%99%D7%A6%D7%99%D7%90%D7%AA_%D7%A2%D7%A8%D7%91%D7%99%D7%99_%D7%95%D7%90%D7%93%D7%99_%D7%90%D7%9C-%D7%A4%D7%90%D7%9C%D7%A7_%D7%91%D7%9E%D7%9C%D7%97%D7%9E%D7%AA_1948_%D7%94%D7%99%D7%A1%D7%98%D7%95%D7%A8%D7%99%D7%95%D7%92%D7%A8%D7%A4%D7%99%D7%94_%D7%95%D7%96%D7%99%D7%9B%D7%A8%D7%95%D7%9F_%D7%94%D7%99%D7%A1%D7%98%D7%95%D7%A8%D7%99 יציאת ערביי ואדי אל-פאלק במלחמת 1948: היסטוריוגרפיה וזיכרון היסטורי,]" סוגיות נבחרות בחקר תולדות המזרח התיכון המודרני, רעננה, האוניברסיטה הפתוחה, 2020.

== קישורים חיצוניים ==

* [https://web.archive.org/web/20060222100008/http://zalul.org.il/airpictures.asp?iart=8 צילום אוויר נחל פולג], צלול
* [http://www.inature.info/wiki/שמורת_נחל_פולג שמורת נחל פולג] - באתר "טבע ונופים בישראל"
* [https://web.archive.org/web/20061030055105/http://yohi.bravehost.com/Yakum.html טיול בנחל פולג], יוכי צוקר
* 
* 

==הערות שוליים==

פולג
קטגוריה:השרון: שמורות טבע
קטגוריה:נתניה: גאוגרפיה
קטגוריה:השרון: גאוגרפיה
פולג
קטגוריה:שביל ישראל